Η Εφημερίδα των Συντακτών

Η Εφημερίδα των Συντακτών είναι καθημερινή ελληνική εφημερίδα. Ιδρύθηκε τον Νοέμβριο του 2012 από ομάδα πρώην εργαζομένων της εφημερίδας Ελευθεροτυπία. Διευθυντής της εφημερίδας είναι, από τον Οκτώβριο του 2022, ο δημοσιογράφος, Σωτήρης Μανιάτης, που διαδέχθηκε τον Νικόλα Βουλέλη.

Ιστορία
Ιδρύθηκε το 2012, υπό δύσκολες συνθήκες, λόγω της ελληνικής οικονομικής κρίσης, από πρώην συντάκτες της εφημερίδας Ελευθεροτυπία. Το εγχείρημα στηρίχθηκε εθελοντικά και από άλλους επαγγελματίες δημοσιογράφους καθώς και αρθρογράφους από τον επιστημονικό, πολιτικό και πολιτισμικό χώρο.

Η εφημερίδα λειτούργησε, αρχικά, ως συνεταιρισμός. Όλοι οι εργαζόμενοι είχαν ίσες αμοιβές, εκτός από τον τέως διευθυντή της Νικόλα Βουλέλη, που εργάζονταν αμισθί. Μέσω της συνεταιριστικής φύσης εξασφαλίζονταν στην εφημερίδα πολυφωνία, που αποτέλεσε αναγκαίο όρο για την αυτονομία της. Όλοι οι συνεταιριστές στην εφημερίδα ήταν αυτόματα εργαζόμενοι. Οι αμοιβές των μισθών είχαν συγκεκριμένο όριο που είχε τεθεί από την εφημερίδα, έτσι ώστε το όποιο πλεόνασμα, να πηγαίνει για τις ανάγκες της εφημερίδας και την ένταξη περισσότερων ατόμων.

Η διοίκηση του Συνεταιρισμού (περιορισμένης ευθύνης) των εργαζομένων σε εφημερίδες και περιοδικά εκλέγονταν από τους ίδιους τους εργαζόμενους, που αποτελούσαν και τους βασικούς μετόχους στην εφημερίδα, αφού διέθεταν το 91,8% της ανώνυμης εταιρείας που την εκδίδει.

Στις 22 Σεπτεμβρίου 2025, η γενική συνέλευση του Συνεταιρισμού αποφάσισε ομόφωνα την πώληση του 51% των μετοχών της εταιρείας Ανεξάρτητα ΜΜΕ ΑΕ, στην κυπριακή εταιρεία Ζοfrank Holdings Co. Ltd., συμφερόντων της οικογένειας Δημήτρη Μελισσανίδη, που εκδίδει την εφημερίδα Η Ναυτεμπορική, με σκοπό την περαιτέρω ανάπτυξη.

Κυκλοφορία
Σε καθημερινό επίπεδο, οι πωλήσεις της υπολογίζονται σε 5.000 φύλλα περίπου, που την καθιστά 2η ή 3η σε κυκλοφορία ελληνική εφημερίδα. Το Σάββατο οι πωλήσεις είναι περίπου 12.000 με 15.000 φύλλα και είναι μεταξύ 3ης και 4ης θέσης σε κυκλοφορία.

Κυκλοφορεί το Σάββατο με ενισχυμένη έκδοση και τίτλο Εφημερίδα των Συντακτών - Σαββατοκύριακο και παραμένει στα περίπτερα Σάββατο και Κυριακή. Παράλληλα εκδίδει ένθετα για την υγεία, το αυτοκίνητο, το περιβάλλον και άλλα σχετικά ενδιαφέροντα. Τον Ιούνιο του 2019, η εφημερίδα αναπροσάρμοσε την τιμή της σε 1,5 € τις καθημερινές (από 1,3 €) και σε 3,90 € την έκδοση του Σαββάτου με τις προσφορές (από 3,50 €), διατηρώντας την τιμή στα 2 € για την απλή έκδοση. Από το Νοέμβριο του 2021 μέχρι το καλοκαίρι του 2022 κυκλοφορούσε σε μηνιαία βάση το αμερικάνικο περιοδικό Rolling Stone, του οποίου απέκτησε τα δικαιώματα για την ελληνική έκδοση.

Τον Μάρτιο του 2024, η τιμή της εφημερίδας αναπροσαρμόστηκε στα 2 € (από 1,50 €) για το καθημερινό φύλλο, στα 2,50 € (από 2 €) για την απλή έκδοση του Σαββάτου και σε 4,25 € για την έκδοση με τις προσφορές (από 3,90 €).

Ιδεολογία
Σε ιδεολογικό επίπεδο, η Εφημερίδα των Συντακτών έχει χαρακτηριστεί αριστερή και φιλολαϊκιστική και ότι εκφράζει την «ριζοσπαστική» ή «νέα αριστερά». Την περίοδο των κυβερνήσεων Αλέξη Τσίπρα (2015-2019) στήριζε συχνά την κυβερνητική πολιτική.

Παραπομπές

Κατηγορία:Εφημερίδες στην ελληνική γλώσσα
Κατηγορία:Εφημερίδες με τόπο έκδοσης την Αθήνα
Κατηγορία:Αριστερές εφημερίδες
Κατηγορία:Καθημερινές εφημερίδες